Ավագ (անձնանուն)

Անվան այլ կիրառումների համար տե՛ս՝ Ավագ (այլ կիրառումներ)Ավագ, հայկական արական և իգական անուն։ Առաջացել է հայերեն ավագ՝ «մեծ, երեց, անդրանիկ» բառից։ Համապատասխանում է գերմաներեն Max անվանը, որն էլ առաջացել է լատիներեն maximus՝ «մեծագույն» բառից։ Սկսել է գործածվել 13-րդ դարից։ Այս անունից են կազմված Ավագշահ, Ավագպարոն և Ավագտիկին անձնանունները։ Որպես իգական անուն գործածվում է Ավագ և Ավագուհի անձնանունները։


== Գործածություններ ==
Ավագ, որդի Իվանե աթաբեկի, ում մահից հետո ստացավ ամիրսպասալարություն և աթաբեկության պաշտոն։
Ավագ-Սարգիս, որդի Շահնշահի, եղբայր Զաքարե Գ-ի, Արտաշրի և Իվանեի և թոռն Զաքարե ամիրսպասալարի։ Մահացել է 1269 թվականին։
Ավագ տեր, որի գերեզմանը գտնվում է Վայոց ձորի մի եկեղեցում։ Մահացել է 1290 թվականին։
Ավագ քահանա, որդի Մերչերի, հայր Ներքամատ ճարտարապետի (13-րդ դար)։
Ավագ, նկարիչ։ Հիշատակված է 1304 թվականին։
Ավագ, որդի Մխիթարի, գրիչ, Կաֆայում Ավետիք վարդապետի համար ընդօրինակեց «Տօնական»-ն ու «Յասմաւուրքը»։ Ավելի ուշ վարդապետի համար ընդօրինակել է «Վկայաբանութիւն»-ը։
Ավագ քահանա, գրիչ, ընդօրինակել է «Յովհաննու Երզնկացւոյ Յաղագս երկնային շարժման», 1309 թվական։
Ավագ, Դանիել գրչի քույրը, ով Աղթամարում ընդօրինակեց «Թուղթք Պօղոսի» գործը։
Տեր Ավագ, գրիչ, ով 1309 թվականին ընդօրինակել է Էջմիածնի № 2174 ձեռագիրը։
Ավագ, թարգմանիչ, ով առաջնորդում էր կարավաններին Հայոց ու Պարսից սահմաններից մինչև Տրապիզոն։
Ավագ, Սարգսի հայրը, ով Թումա գրչին գրել տվեց մի Ավետարան, 1336 թվական։
Ավագ աթաբեկ, որի որդին էր Ամիրբեկ, թոռն էր Խուանդ խաթունը, քուրդ իշխան Անբերդի կինը, 1338 թվական։
Ավագ, գրիչ, ով ընդօրինակեց և ծաղկագրեց Երգարանը և նվիրեց Սյունաց Սարգիս մետրապոլտին, 1337 թվական։
Ավագ, գրիչ և նկարիչ, Պարոն Պեշկինեանի խնդրանքով 1340 թվականին Տաթևում ընդօրինակեց և նկարազարդեց մի Ավետարան։
Ավագ դպիր, ծաղկող, նկարազարդեց մի Աստվածաշունչ, որ Գրիգոր քահանան գրել տվեց Կարապետ գրչին 1341 թվականին։
Ավագ, մասնակցեց Նորատուսի վանքի շինարարությանը և նրան նվիրեցին մի ջրաղաց, 1344 թվական։
Ավագ, Սիմեոն երեցի հոգևոր եղբայր, ով Սուրխաթում 1347 թվականին Աստվածատուր կրոնավորի համար ընդօրինակեց մի Ավետարան։
Ավագ վարդապետ, գրիչ, ով արտագրեց և նկարազարդեց մի Ավետարան, որը մագաղաթի պակասության պատճառով կիսատ է մնում։ Հետագայում Սարգիս երեցը այն շարունակեց և վերջացրեց 1352 թվականին։
Ավագ, Գրիգորի որդին և մահտես Խնտուի եղբայրը, ով 1357 թվականին Կարապետ կրոնավորին գրել տվեց մի Ավետարան։
Ավագ, վանական, գրիչ, ով 1360 թվականին ընդօրինակել է Գրիգոր Նյուսացու «Մարդակազմութիւն»-ը։
Ավագ քահանա, գրիչ Երուսաղեմում, 1358 թվականին Գրիգոր և Սիմեոն կրոնավորների համար ընդօրինակեց Ավետարանը։
Ավագ, ոմն պարոն, ով հիշատակված է 1375 թվականին։
Ավագ-Սարգիս, որդի Հնդուի, ով վաճառեց իր գլխանոցն ու կապան 500 դահեկանով և 1387 թվականին փրկեց մի Ավետարան։
Ավագ Սալամաստցի, քսակակար էր և մանուկ հասակում աշխատել է մի պարսիկ վարպետ մոտ։
Ավագ քահանա, եղբայր ռես Տիրացուի և մերձավոր Դանիել սարկավագի, ով 1404 թվականին Աղթամարում ընդօրինակեց մի Մաշտոց։
Ավագ, պարոն Հովհաննեսի որդին, ով հիշատակված է 1410 թվականին։
Տեր Ավագ քահանա, տանուտեր Հովհաննեսի հայրը, ով 1436 թվականին Աղթամարում Դանիել քահանային գրել տվեց մի Ավետարան։
Ավագ, Քուրդամիրի որդին, ով 1438 թվականին Սեբաստիայում Դավիթ գրչին գրել տվեց մի Ճաշոց։
Ավագ, Նորագյուղի տանուտեր, 1465 թվական։
Ավագ վարդապետ, Բոլորաձոր վանքից, 1484 թվական։
Ավագ քահանա, Ստեփանոսի որդին, ով 1497 թվականին Երուսաղեմում Արևելցի Վրթանես աբեղային գրել տվեց մի Գանձարան։
Ավագ, Ազիզբեկ Եղվարդեցու որդին և Մանուել արքեպիսկոպոսի հայրը, ով Եղվարդի եկեղեցու առաջնորդն էր։
Ավագ քահանա, ստացիչ (15-րդ դար)։
Ավագ հայր, տաղասաց, ով գրել է «Տաղ ի վերայ գաւազանի» (16-րդ դար) տաղը։


== Ծանոթագրություններ ==